MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådet fælles holdning om forslag til Europa-Parlamentets og Rådets afgørelse om anvendelse af arealundersøgelses- og teledetektionsteknik i landbrugsstatistik for perioden 1999-2003

1. Baggrund

1.1. Den 13. november 1998 forelagde Kommissionen Rådet et forslag til afgørelse om anvendelse af arealundersøgelses- og teledetektionsteknik i landbrugsstatistik for perioden 1999-2003 [1]. Forslaget var baseret på den tidligere artikel 43 i EF-traktaten.

[1] KOM(1998) 601 endelig udg., af 11.11.1998.

1.2. Europa-Parlamentet, der blev hørt i henhold til det af Kommissionen foreslåede retsgrundlag, godkendte forslaget den 13. januar 1999 uden at foreslå nogen ændringer.

1.3. Da Amsterdam-traktaten var trådt i kraft, mente Rådet, at forslaget til afgørelse derefter havde EF-traktatens artikel 285 som retsgrundlag. Ifølge denne artikel vedtager Rådet efter proceduren med fælles beslutningstagning foranstaltninger til udarbejdelse af statistikker, hvor det er nødvendigt for, at Fællesskabet kan udøve sin virksomhed.

1.4. Den 16. september 1999 bekræftede Europa-Parlamentet ved første behandling som led i proceduren med fælles beslutningstagning teksten til ovennævnte forslag, som det havde holdt afstemning om den 13. januar 1999.

1.5. Rådet vedtog på sit møde den 24. januar 2000 sin fælles holdning i henhold til EF-traktatens artikel 251, stk. 2.

2. Formålet med Kommissionens forslag

Formålet med Kommissionens forslag til afgørelse er at omorganisere og fortsætte anvendelsen af de foranstaltninger, hvor der bruges arealundersøgelses- og teledetektionsteknik, for perioden 1999-2003.

Foranstaltningerne omorganiseres på tre områder:

- udarbejdelse af et EF-arealundersøgelsessystem af samme type som det, der er udviklet under Mars-projektet (undersøgelser af punkter af en repræsentativ prøve)

- det agrometeorologiske systems overgang fra forsøgsfasen til den operationelle fase

- foreløbig suspendering af arealskøn ved teledetektion, fordi der i øjeblikket forskes i alternative metoder. Arbejdet kan dog genoptages uden forudgående ændring af afgørelsen.

3. Bemærkninger til Rådets fælles holdning

3.1. Rådet godkender i sin fælles holdning de indholdsmæssige aspekter af Kommissionens forslag samtidig med, at det infører to typer ændringer:

1) ændrede formuleringer: der er rettet i betragtningerne og den dispositive del for at gøre formuleringen klarere, tage hensyn til oplysninger fra medlemsstaterne, gøre det muligt at indstille arealundersøgelsesprojektet efter en periode på tre år og præcisere, at det er fuldstændigt frivilligt for medlemsstaterne, om de vil deltage.

2) mere fundamentale ændringer:

- indførelse af en ny artikel (artikel 3), der angiver en finansieringsramme for gennemførelsen af programmet i perioden 1999-2003,

- indførelse af et forvaltningsudvalg i stedet for et rådgivende udvalg som foreslået af Kommissionen til iværksættelse af gennemførelsesforanstaltningerne.

3.2. De formuleringsmæssige ændringer ændrer ifølge Kommissionen ikke væsentligt ved forslaget, hvorfor Kommissionen kan acceptere dem.

3.3. Indsættelsen af finansieringsrammen i forslaget til afgørelse er ifølge Kommissionen i overensstemmelse med den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren (1999/C 172/01).

3.4. Hvad angår valget af procedure for vedtagelse af gennemførelsesforanstaltningerne er Kommissionen også enig med Rådet, der går ud fra kriteriet i artikel 2, litra a), i Rådets afgørelse 1999/468/EF [2]. Da landbrugsstatistikkerne hænger nøje sammen med gennemførelsen af den fælles landbrugspolitik og forvaltningsproceduren anvendes til gennemførelsen af denne politik, mener Kommissionen, at det er fuldstændig logisk, at der anvendes samme procedure i forbindelse med landbrugsstatistikkerne.

[2] EFT L 184 af 17.7.1999, s. 23.

4. Konklusioner

På baggrund af ovenstående kan Kommissionen erklære sig enig i den af Rådet vedtagne fælles holdning.